ความคืบหน้าการก่อสร้างพระเมรุมาศจำลอง จ.ยะลา   ดำเนินการไปแล้ว 40 เปอร์เซ็นต์
ความคืบหน้าการก่อสร้างพระเมรุมาศจำลอง จ.ยะลา เจ้าหน้าที่ เร่งประกอบยอดฉัตร ขณะดำเนินการไปแล้ว 40 เปอร์เซ็นต์

วันนี้ (10 ก.ย. 60) ความคืบหน้าในการก่อสร้างพระเมรุมาศจำลอง จังหวัดยะลา ที่บริเวณสถานที่ก่อสร้าง ภายในสนามโรงพิธีช้างเผือก เทศบาลนครยะลา เจ้าหน้าที่จาก หจก.อัชชะครูวัสดุภัณฑ์ ยังคงเร่งมือกันก่อสร้างฐานราก ประกอบยอดฉัตร ตามแผนดำเนินการก่อสร้างพระเมรุมาศจำลอง เพื่อให้แล้วเสร็จทันตามกำหนดเวลา

นายประกอบ ประภัย โฟว์แมน กล่าวว่า ขณะนี้การดำเนินการก่อสร้าง ดำเนินการแล้ว ประมาณ 40 เปอร์เซ็นต์ อยู่ในขั้นตอนการประกอบยอดฉัตร และนำขึ้นไปวางบนแท่น เพื่อดูว่าเพลทตรงกันหรือไม่ ก็ไม่มีปัญหาอะไร สามารถประกอบกันได้พอดี ก็เลยนำลงมาด้านล่าง เพื่อเตรียมให้ช่างเฟอร์นิเจอร์ เข้ามาทำการตกแต่งยอดฉัตร โดยจะทำเต้นท์ คลุมยอดฉัตรไว้ ถ้าหากฝนตกก็สามารถดำเนินการตกแต่งยอดฉัตรได้ ถ้านำไปตกแต่งข้างบนการทำงานจะลำบาก เมื่อตกแต่งยอดฉัตรเป็นที่เรียบร้อยแล้ว ก็จะยกขึ้นไปวางบนตัวแท่น ต่อไป 
สำหรับฐานราก ขณะนี้เหลือเพียงขั้นตอนการปูไม้อัด ปูบล็อค การดำเนินการขณะนี้ก็เป็นไปตามแผน ขั้นตอน และกำหนดเวลา ที่จะแล้วเสร็จภายในวันที่ 15 ตุลาคม 2560